CELEX: 52014PC0020
Language: hr
Date: 2014-01-22
Title: Prijedlog ODLUKE EUROPSKOG PARLAMENTA I VIJEĆA o uspostavi i funkcioniranju rezerve za stabilnost tržišta za sustav trgovanja emisijama stakleničkih plinova Unije i o izmjeni Direktive 2003/87/EZ

|
			
		
		
		52014PC0020
		
			Prijedlog ODLUKE EUROPSKOG PARLAMENTA I VIJEĆA o uspostavi i funkcioniranju rezerve za stabilnost tržišta za sustav trgovanja emisijama stakleničkih plinova Unije i o izmjeni Direktive 2003/87/EZ /* COM/2014/020 final - 2014/0011 (COD) */
			
				
		
		
			
			   	OBRAZLOŽENJE
1.           Uvod
Na početku trećeg trgovinskog
razdoblja (2013. – 2020.) sustav trgovanja emisijama EU-a (ETS) bio je
obilježen velikom neravnotežom između ponude i potražnje emisijskih
jedinica, što je dovelo do stvaranja viška od oko 2 milijarde emisijskih
jedinica za koji se očekuje da će tijekom idućih godina narasti
na više od 2,6 milijardi emisijskih jedinica do 2020. Razlog za ovu neravnotežu
jest prvenstveno nerazmjer između ponude emisijskih jedinica za prodaju na
dražbi, koja je strogo određena i potražnje za njima, koja je fleksibilna
i ovisi o gospodarskim ciklusima, cijenama fosilnih goriva i drugim
čimbenicima. Slabija potražnja obično je popraćena smanjenom
ponudom. Međutim na tržištu ugljika EU-a to se ne odnosi na ponudu za
prodaju na dražbi u okviru trenutačnog regulatornog režima.
Sustav za trgovanje emisijama EU-a
uspostavljen je kako bi se na usklađen i ekonomičan način
ispunili ciljevi EU-a u pogledu smanjenja emisija. Dok su ciljevi zaštite
okoliša zajamčeni gornjom granicom, zbog velikog se viška smanjuju
poticaji za niskougljična ulaganja i time negativno utječe na
ekonomičnost sustava. Kada gospodarski subjekti donose odluke o ulaganjima
na temelju prezasićene ponude emisijskih jedinica na tržištu i odgovarajućeg
cjenovnog signala, ukupni će troškovi vezani uz pitanja klimatskih
promjena nužno srednjoročno i dugoročno rasti. Ukratko, ako se ne
riješi to pitanje, te neravnoteže snažno će utjecati na sposobnost ETS-a
EU-a da u budućim fazama ispuni svoj cilj na ekonomičan način kada
će morati postići daleko zahtjevnije domaće ciljeve povezane s
emisijama u odnosu na sadašnje ciljeve[1].
Očekuje se da će cilj
stakleničkih plinova za 2030. koji je određen dio okvira klimatske i
energetske politike dovesti do ambicioznijeg linearnog faktora smanjenja koji
će se primjenjivati od početka faze 4. u 2021. To bi tijekom vremena
postupno smanjilo neravnotežu na tržištu. Međutim procjena učinka
izrađena uz okvir za 2030. pokazuje da ambiciozniji linerani faktor nije dovoljan
za rješavanje negativnih posljedica velike neravnoteže na tržištu. Istovremeno
bi ETS EU-a u budućnosti ostao nezaštićen od neočekivanih i
naglih potresa na području potražnje.
Stoga je potrebno odstupiti od odredaba
Direktive i uspostaviti rezervu za stabilnost tržišta.
2.           Kontekst prijedloga
Kao kratkoročna mjera za ublažavanje
posljedica zbog viška, donesena je odluka o odgađanju („preraspodjeli”)
prodaje 900 milijuna emisijskih jedinica na dražbi u početnim godinama
faze 3. U tom kontekstu Komisija je ponovno potvrdila svoju predanost da
predstavi mogućnosti djelovanja u cilju donošenja drugih prikladnih
strukturnih mjera za jačanje ETS-a tijekom faze 3.[2].
Uzimajući u obzir da su značajke
viška strukturne i dugoročne prirode, potrebne su dodatne mjere za
jačanje ETS-a EU-a kako bi se osigurao ekonomičan prijelaz na
niskougljično gospodarstvo. Komisija je u svojem Izvješću o stanju na
europskom tržištu ugljika u 2012. (Izvješće o tržištu ugljika) u studenom
2012. utvrdila neiscrpni popis od šest opcija za strukturnu reformu ETS-a EU-a [3]. Na temelju rasprava
vođenih tijekom javnog savjetovanja koje je uslijedilo nakon tog
izvješća utvrđena je dodatna opcija odnosno uspostavljanje rezerve za
stabilnost tržišta kojom bi se na fleksibilniji način osigurala ponuda i
povećala otpornost na potrese. 
Izvješće o procjeni učinka i sažetak
objavljuju se zajedno s ovim prijedlogom. Procjena učinka pokazala je da
bi uspostavljanje rezerve za sigurnost tržišta moglo pomoći rješavanju
trenutačnih neravnoteža i učiniti ETS otpornijim na moguće
buduće događaje koji bi mogli ozbiljno narušiti ravnotežu između
ponude i potražnje. Uzevši u obzir različite oblikovne elemente
utvrđeno je da funkcioniranje rezerve za stabilnost tržišta u odnosu na
ukupni broj emisijskih jedinica u optjecaju ima tu prednost što obuhvaća
promjene u potražnji, koji nisu posljedica samo makroekonomskih promjena nego i
učinaka drugih čimbenika kao što su komplementarne politike i
promjene u ponudi npr. priljevu međunarodnih jedinica.
3.           Pravni elementi prijedloga 
Kako bi se osigurala predvidljivost, rezerva
za stabilnost tržišta ustrojena je kao objektivni, na pravilima utemeljen
mehanizam, na temelju kojeg se količine emisijskih jedinica za prodaju na
dražbi „automatski” prilagođavaju u skladu s unaprijed utvrđenim
uvjetima koji se primjenjuju od faze 4. ETS-a EU-a, koja počinje u 2021.
Iako je procjenom učinka utvrđeno da bi uspostava rezerve za
stabilnost tržišta već u fazi 3. donijela koristi u smislu jačanja i
učinkovitosti tržišta ugljika, od preraspodjele se očekuje da će
donijeti privremeno olakšanje za nadolazeće godine. Stoga se predlaže
uspostava rezerve za stabilnost tržišta na početku faze 4. kako bi se
sudionicima na tržištu osiguralo vrijeme za prilagodbu na uvođenje rezerve
i dovoljna regulatorna sigurnost tijekom faze 3. ETS-a EU-a.
Rezerva za stabilnost tržišta navedena u ovom
prijedlogu funkcionira kao mehanizam za prilagođavanje godišnjih
količina emisijskih jedinica za prodaju na dražbi kada se ukupni broj
jedinica nalazi izvan unaprijed definiranog raspona:
(a)                   
dodavanjem emisijskih jedinica rezervi,
oduzimajući ih od količina koja će se prodavati na dražbi u
cilju ublažavanja nestabilnosti tržišta uzrokovane velikim privremenim viškom u
ETS-u EU-a, ako je ukupni višak veći od 833 milijuna emisijskih jedinica;
(b)                   
oslobađanjem emisijskih jedinica iz rezerve i
njihovim dodavanjem količinama koje će se prodavati na dražbi u cilju
ublažavanja nestabilnosti tržišta uzrokovane velikim privremenim manjkom u
ETS-u EU-a, ako je ukupni višak manji od 400 milijuna emisijskih jedinica.
Stoga se emisijske jedinice stavljaju u
rezervu za stabilnost tržišta i oslobađaju iz nje u odnosu na ukupni broj
emisijskih jedinica u optjecaju. Ovaj pokazatelj predstavlja izravnu mjeru
usmjerenu protiv stvarne neravnoteže između ponude i potražnje i ima
prednost u odnosu na neizravne i neizvjesne mjere koje su usmjerene na važne
pokretače tržišta poput BDP-a, cijena goriva, vremenskih prilika, padalina
i sl. Gornje i donje granice raspona utvrđene su nakon savjetovanja s
dionicima i odražavaju raspon u kojem je sukladno prethodnim iskustvima tržište
bilo sposobno uredno funkcionirati.
Kako bi se osigurala predvidljivost i
postupnija promjena rezerve za stabilnost tržišta, kada se ispune uvjeti,
godišnje bi se oslobodila unaprijed definirana količina od 100 milijuna
emisijskih jedinica. Navedena količina predstavlja približno 5 %
trenutačnih godišnjih emisija u ETS-u EU-a, a koja bi u skladu s
prethodnim iskustvima trebala biti dovoljna za pokrivanje čak i vrlo
iznenadnih i znatnih povećanja potražnje. 
Uvođenje rezerve za stabilnost tržišta
potencijalno predstavlja značajnu promjenu za ustroj i funkcioniranje
ETS-a EU-a. Rana iskustva stečena s provedbom pravila rezerve mogla bi se
pokazati korisnim i omogućiti poboljšanja u izradi pravila za rezervu.
Istovremeno predvidljivost i stabilnost važni su za uspješno tržište ugljika.
Kako bi se postigla ispravna ravnoteža prijedlogom se predviđa
preispitivanje s posebnim naglaskom na parametre rezerve do 2026.
Prijedlog sadržava i odredbe koje su usmjerene
na osiguranje nesmetane ponude za prodaju na dražbi u godinama oko prijelaza
između faza trgovanja u slučajevima kada bi u zadanim okolnostima
nastale znatne promjene. Učinak se ne odražava na količinu tijekom
trogodišnjeg razdoblja i sastoji se od jednostavnog izjednačavanja
godišnjih količina kojima se do kraja razdoblja ublažavaju mogući
prijelazni i privremeni učinci na ponudu za prodaju na dražbi u skladu s
modalitetima utvrđenima Direktivom 2003/87/EZ i Uredbom Komisije br.
1031/2010, primjerice s obzirom na emisijske jedinice koje ostaju u rezervi za
nove sudionike na kraju razdoblja, zatim emisijske jedinice koje nisu
dodijeljene zbog zatvaranja ili na temelju odstupanja koje se odnosi na
modernizaciju sektora električne energije. Količine emisijskih
jedinica koje bi se trebale prodavati na dražbi u posljednje dvije godine
razdoblja premašuju prosječnu količinu emisijskih jedinica za prodaju
na dražbi u dvije naredne godine za više od 30 % i ta će se razlika
ravnomjerno raspodijeliti tijekom tih godina. Ta odredba temelji se na
iskustvima stečenim u prijelazu iz faze 2. u fazu 3. ETS-a EU-a i njome se
izbjegava ponavljanje negativnih učinaka prijelaznih modaliteta.
Prijedlog ima istu pravnu osnovu kao i
Direktiva 2003/87/EZ. S obzirom na njegov kontekst i vremenski opseg, predaje
se kao dio Okvira za klimatske i energetske politike za 2030.
Pravo EU-a na djelovanje proizlazi iz
činjenice da je ETS sustav koji na potpuno usklađen način
funkcionira na razini cijele Unije. Prijedlog je u skladu s načelom
supsidijarnosti i proporcionalnosti iz članka 5. Ugovora o Europskoj
uniji.
2014/0011 (COD)
Prijedlog
ODLUKE EUROPSKOG PARLAMENTA I VIJEĆA
o uspostavi i funkcioniranju rezerve za
stabilnost tržišta za sustav trgovanja emisijama stakleničkih plinova
Unije i o izmjeni Direktive 2003/87/EZ 
(Tekst značajan za EGP)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 192. stavak 1.,
uzimajući u obzir prijedlog Europske
komisije,
nakon prosljeđivanja nacrta zakonodavnog
akta nacionalnim parlamentima,
uzimajući u obzir mišljenje Europskoga
gospodarskog i socijalnog odbora[4],

uzimajući u obzir mišljenje Odbora regija[5], 
u skladu s redovnim zakonodavnim postupkom,
budući da:
(1)       Člankom 10. stavkom 5.
Direktive 2003/87/EZ Europskog parlamenta i Vijeća[6] propisuje se da se svake godine Europskom parlamentu i Vijeću treba
podnijeti izvješće o funkcioniranju europskog tržišta ugljika. 
(2)       U izvješću Komisije
upućenom Europskom parlamentu i Vijeću o stanju na europskom tržištu
ugljika u 2012.[7]
utvrđeno je da su potrebne mjere za rješavanje strukturnih neravnoteža
između ponude i potražnje. Procjenom učinka okvira klimatske i
energetske politike za 2030.[8]
utvrđeno je da se očekuje nastavak neravnoteže i da se to pitanje
neće moći riješiti u dovoljnoj mjeri prilagodbom linearnog tijeka
prema strožem cilju unutar navedenog okvira. Promjenom linearnog faktora samo
se postupno mijenja gornja granica. U skladu s tim i višak bi se samo postupno
smanjivao, a tržište bi moralo nastaviti funkcionirati više od jednog
desetljeća s viškom emisijskih jedinica od oko 2 milijarde ili više. Kako
bi se riješio taj problem i povećala otpornost europskog sustava trgovanja
emisijama na neravnoteže, potrebno je uspostaviti
rezervu za stabilnost tržišta. Za osiguranje regulatorne sigurnosti u pogledu
ponude za prodaju na dražbi u fazi 3. i omogućavanje vremena za prilagodbu
na uvođenje promijenjenog oblika, potrebno je uspostaviti rezervu za
stabilnost tržišta od faze 4. koja počinje 2021. Kako bi se zadržao
maksimalni stupanj predvidljivosti, potrebno je odrediti jasna pravila za
stavljanje emisijskih jedinica u rezervu i njihovo oslobađanje iz nje.
Kada se ispune uvjeti, počevši u 2021., u rezervu je potrebno staviti
količinu emisijskih jedinica koja iznosi 12 % emisijskih jedinica u
optjecaju u godini x – 2. Kada je ukupna količina emisijskih
jedinica u optjecaju manja od 400 milijuna, potrebno
je osloboditi odgovarajući broj emisijskih jedinica iz rezerve. 
(3)       Pored uspostave rezerve za stabilnost
tržišta potrebne su i odgovarajuće izmjene Direktive 2003/87/EZ kako bi se
osigurala dosljednost i nesmetano funkcioniranje ETS-a. Primjena Direktive
2003/87/EZ osobito može dovesti do velikih količina emisijskih jedinica
koje treba prodati na dražbi na kraju svakog razdoblja trgovanja, što može
ugroziti stabilnost tržišta. Prema tome, kako bi se izbjeglo stanje neravnoteže
između ponude i potražnje na tržištu krajem jednog i početkom
sljedećeg razdoblja trgovanja koje bi mogle prouzročiti smetnje na
tržištu, potrebno je predvidjeti prodaju dijela svakog znatnog povećanja
ponude na kraju jednog razdoblja trgovanja u prve dvije godine sljedećeg
razdoblja. 
(4)       Komisija bi trebala
preispitati funkcioniranje rezerve za stabilnost tržišta u odnosu na njezino
djelovanje na temelju iskustava u pogledu njezine primjene. Prilikom
preispitivanja funkcioniranja rezerve za stabilnost tržišta trebalo bi se
osobito provjeriti jesu li pravila o stavljanju emisijskih
jedinica u rezervu prikladna za postizanje željenih ciljeva za
rješavanje strukturnih neravnoteža između ponude i potražnje.
(5)       Stoga je potrebno na
odgovarajući način izmijeniti članak 10. i članak 13.
stavak 2. Direktive 2003/87/EZ,
DONIJELI SU OVU ODLUKU:
Članak 1.
Rezerva za stabilnost tržišta
1.           Uspostavlja se rezerva za
stabilnost tržišta koja počinje s radom 1. siječnja 2021.
2.           Komisija objavljuje ukupnu
količinu emisijskih jedinica koje su u optjecaju svake godine do 15.
svibnja sljedeće godine. Ukupni broj emisijskih jedinica u optjecaju u godini x jest kumulativni broj emisijskih jedinica
izdanih u razdoblju od 1. siječnja 2008.,
uključujući emisijske jedinice izdane u tom razdoblju u skladu s
člankom 13. stavkom 2. Direktive 2003/87/EZ te prava na uporabu
međunarodnih jedinica koja postrojenja imaju u
okviru sustava trgovanja emisijama EU-a u odnosu na emisije do 31. prosinca
godine x, umanjen za ukupan broj tona potvrđenih emisija postrojenja u
okviru sustava trgovanja emisijama EU-a između 1. siječnja 2008. i
31. prosinca godine x, broj svih emisijskih jedinica poništenih u skladu s
člankom 12. stavkom 4. Direktive 2003/87/EZ i broj emisijskih jedinica iz
rezerve. Ne uzimaju se u obzir emisije tijekom trogodišnjeg razdoblja koje je
počelo 2005. i završilo 2007. i jedinice izdane u vezi s tim emisijama. Prva
objava uslijedit će do 15. svibnja 2017.
3.           Počevši
od 2021. svake se godine u rezervu stavlja količina emisijskih
jedinica koja iznosi 12 % ukupnog broja emisijskih jedinica u optjecaju u
godini x – 2, kako je objavljeno u svibnju godine x – 1, osim ako bi broj
emisijskih jedinica koje se stavljaju u rezervu bio manji od 100 milijuna.
4.           Ako je bilo koje godine
ukupni broj emisijskih jedinica u optjecaju manji od 400 milijuna, iz rezerve
se oslobađa 100 milijuna emisijskih jedinica. U slučaju kada se u
rezervi nalazi manje od 100 milijuna emisijskih jedinica, u skladu s ovim
stavkom sve emisijske jedinice oslobađaju se iz rezerve.
5.           Ako bilo koje godine stavak
4. nije primjenjiv i ako su mjere donesene u skladu s člankom 29.a
Direktive, iz rezerve se oslobađa 100 milijuna emisijskih jedinica. U
slučaju kada se u rezervi nalazi manje od 100 milijuna emisijskih jedinica,
u skladu s ovim stavkom sve emisijske jedinice oslobađaju se iz rezerve. 
6.           Kada se postupa na temelju
stavka 3. ili stavka 5. u kalendarima dražbe uzimaju se u obzir emisijske
jedinice koje su stavljene u rezervu ili se trebaju osloboditi iz nje.
Članak 2.
Izmjene Direktive 2003/87/EZ
Direktiva 2003/87/EZ mijenja se kako slijedi:
1.           članak 10. stavak 1.
zamjenjuje se sljedećim:
2.           „1. Od 2021. nadalje države
članice prodaju na dražbi sve emisijske jedinice koje nisu besplatno
raspodijeljene u skladu s člancima 10.a i 10.c i koje nisu stavljene u
rezervu za stabilnost tržišta uspostavljenu Odlukom [OPEU umetnite broj
Odluke kada bude poznat] Europskog parlamenta i Vijeća(*).”
3.           U članku 10. dodaje se
sljedeći stavak:
„1a. Kada količina emisijskih jedinica koje
će države članice prodavati na dražbi u posljednjoj godini svakog
razdoblja iz članka 13. stavka 1. za više od 30 % premašuje
očekivanu prosječnu količinu za prodaju na dražbi u prve dvije
godine sljedećeg razdoblja prije primjene članka 1. stavka 3. Odluke
[OPEU umetnite broj Odluke kada bude poznat], dvije trećine od
razlike između količina oduzima se od količina za prodaju na
dražbi u posljednjoj godini razdoblja i dodaje se u jednakim dijelovima
količinama koje će države članice prodavati na dražbi u prve
dvije godine sljedećeg razdoblja.”
4.           U članku 13. stavku 2.
drugom podstavku dodaje se sljedeća rečenica:
„Slično tome, emisijske jedinice koje se nalaze u rezervi
za stabilnost tržišta uspostavljenoj Odlukom [OPEU umetnite broj Odluke kada
bude poznat] i koje više ne
vrijede, zamjenjuju se emisijskim jedinicama koje vrijede za trenutačno
razdoblje.”
Članak 3.
Preispitivanje
Do 31. prosinca 2026. Komisija
na temelju analize urednog funkcioniranja europskog tržišta ugljika preispituje
rezervu za stabilnost tržišta i, ako je potrebno, podnosi prijedlog Europskom
parlamentu i Vijeću. Tijekom preispitivanja posebna pozornost se
posvećuje postotku za utvrđivanje broja emisijskih jedinica koje
će se staviti u rezervu u skladu s člankom 1. stavkom 3. i
brojčanoj vrijednosti gornje granice ukupnog broja
emisijskih jedinica u optjecaju utvrđen
člankom 1. stavkom 4.
Članak 4.
Prijelazne odredbe
Članak 10. stavak 1. Direktive 2003/87/EZ
kako je izmijenjena Direktivom 2009/29/EZ nastavlja se primjenjivati do 31.
prosinca 2020.
Članak 5.
Stupanje na snagu
Ova Odluka stupa na snagu dvadesetog dana od
dana objave u Službenom listu Europske unije.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednik
[1]               COM(2012) 652 završna verzija
[2]               COM(2012) 416 završna verzija
[3]               COM(2012) 652
[4]               SL C , , str. .
[5]               SL C , , str. .
[6]               Direktiva 2003/87/EZ Europskog parlamenta i Vijeća
od 13. listopada 2003. o uspostavi sustava trgovanja emisijskim jedinicama
stakleničkih plinova unutar Zajednice i o izmjeni Direktive Vijeća
96/61/EZ (SL L 275, 25.10.2003., str. 32.).
[7]               COM(2012) 652 završna verzija.
[8]               Dodati upućivanje